“อุตุฯ” เตือน 8 จังหวัดภาคเหนือ เตรียมรับมือพายุฝน-ลูกเห็บตก 4-6 ก.พ.นี้
“กรมอุตุนิยมวิทยา” เตือน 8 จังหวัดภาคเหนือ, แม่ฮ่องสอน, เชียงใหม่, เชียงราย, ลำพูน, ลำปาง, พะเยา, น่าน และแพร่  เตรียมรับมืออากาศแปรปรวน มีพายุฝนฟ้าคะนอง ลูกเห็บตก 4-6 ก.พ.นี้
“กรมอุตุนิยมวิทยา” เตือน 8 จังหวัดภาคเหนือ เตรียมรับมืออากาศแปรปรวน มีพายุฝนฟ้าคะนอง ลูกเห็บตก 4-6 ก.พ.65
3 ก.พ. 2565

กรมอุตุนิยมวิทยา ออกประกาศเตือนภัยจากสภาพอากาศแปรปรวนบริเวณภาคเหนือตอนบน ซึ่งจะมีผลกระทบตั้งแต่วันที่ 4-6 ก.พ.65 เนื่องจากในช่วงวันที่ 4-6 ก.พ.65 คลื่นกระแสลมฝ่ายตะวันตกจะเคลื่อนเข้าปกคลุมภาคเหนือ
โดยลักษณะเช่นนี้ทำให้ภาคเหนือบริเวณจังหวัดแม่ฮ่องสอน เชียงใหม่ เชียงราย ลำพูน ลำปาง พะเยา น่าน และแพร่ มีพายุฝนฟ้าคะนอง ลมกระโชกแรง และลูกเห็บตกบางพื้นที่ หลังจากนั้นอุณหภูมิจะลดลง 2-4 องศาเซลเซียสในภาคเหนือตอนบน สำหรับยอดดอยมีอากาศหนาวถึงหนาวจัด อุณหภูมิต่ำสุด 3-12 องศาเซลเซียส กับมีน้ำค้างแข็งบางแห่ง ขอให้ประชาชนที่อาศัยอยู่ในบริเวณดังกล่าวระวังอันตรายจากฝนฟ้าคะนองและลมกระโชกแรง รวมถึงฟ้าผ่าที่อาจจะเกิดขึ้นได้ โดยหลีกเลี่ยงการอยู่ในที่โล่งแจ้ง ใต้ต้นไม้ใหญ่ และป้ายโฆษณาที่ไม่แข็งแรง สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรไว้ด้วย
อนึ่ง บริเวณความกดอากาศสูงหรือมวลอากาศเย็นอีกระลอกจากประเทศจีนจะแผ่เสริมลงมาปกคลุมบริเวณภาคตะวันออกเฉียงเหนือ ภาคกลาง และภาคตะวันออก ทำให้บริเวณดังกล่าวมีอุณหภูมิลดลง